I Zoologisk Have i København er der lagt op til skåltaler og store smil, når dronningen og den kinesiske ambassadør kommer for at åbne anlægget, hvor de to pandaer, Mao Sun og Xing Er, skal bo.

Foran havens hovedindgang er stemningen dog knap så løftet. En mindre flok demonstranter har taget opstilling for at protestere mod det, som de mener er et knæfald for stormagten Kina.

Med tibetanske flag i hånden lægger de ikke skjul på, at Danmark efter deres mening har indrettet sin udenrigspolitik underdanigt for at holde sig på god fod med kineserne.

- Jeg synes, at det er pinligt, at Danmark ikke kritiserer Kinas besættelse af Tibet, og jeg demonstrerer mod den danske Kina-politik, der er kynisk og udelukkende baseret på, at Kina udgør et stort marked. Man er bange for at miste penge, siger en af demonstranterne, der er udklædt som panda.